Il-Kummissjoni Ewropea llum iddeċidiet li tibgħat Opinjoni Motivata lill-Polonja rigward il-liġi Pollakka dwar l-Organizzazzjoni tal-Qrati Ordinarji. Il-Kummissjoni għamlet analiżi bir-reqqa tar-reazzjoni li waslet mingħand l-awtoritajiet Pollakki għall-Ittra ta' Intimazzjoni mibgħuta f'Lulju 2017 rigward il-Liġi dwar l-Organizzazzjoni tal-Qrati Ordinarji. Il-Kummissjoni Ewropea żżomm il-pożizzjoni tagħha li l-Liġi Pollakka hija inkompatibbli mal-liġi tal-UE għaliex, peress li daħħlet età tal-irtirar differenti għal imħallfin nisa (60 sena) u mħallfin irġiel (65 sena), hija tiddiskrimina kontra l-individwi fuq bażi ta' sess. Dan imur kontra l-Artikolu 157 tat-Trattat dwar il-Funzjonament tal-Unjoni Ewropea (TFUE) u d-Direttiva 2006/54 dwar l-ugwaljanza bejn is-sessi fl-impjiegi. Il-Kummissjoni tirrileva wkoll problemi legali dwar il-fatt li billi tingħata lill-Ministru tal-Ġustizzja s-setgħa diskrezzjonali li jtawwal il-mandat tal-imħallfin li jkunu laħqu l-età tal-irtirar, kif ukoll li jneħħi u jaħtar il-Presidenti tal-Qorti, l-indipendenza tal-qrati Pollakki se tiġi affettwata ħażin, li jmur kontra l-Artikolu 19(1) tat-Trattat dwar l-Unjoni Ewropea (TUE), meħud flimkien mal-Artikolu 47 tal-Karta tad-Drittijiet Fundamentali tal-UE. Ir-regoli l-ġodda jippermettu lill-Ministru tal-Ġustizzja li jeżerċita influwenza fuq imħallfin individwali permezz ta', b'mod partikolari, il-kriterji vagi għat-tiġdid tal-mandati tagħhom u n-nuqqas ta' perjodu ta' żmien definit biex matulu tittieħed deċiżjoni dwar it-tiġdid, biex b'hekk qiegħed jiġi pperikolati il-prinċipju li imħallfin ma jistgħux jitneħħew. Barra minn hekk, il-poter diskrezzjonali li jitneħħew u li jinħatru l-Presidenti tal-Qorti jippermetti lill-Ministru tal-Ġustizzja biex jeżerċita influwenza fuq dawn l-imħallfin meta jkunu qegħdin jaġġudikaw kawżi li jkunu jinvolvu l-applikazzjoni tal-liġi tal-UE. Il-Kummissjoni għaldaqstant issa mxiet għall-istadju li jmiss tal-proċedura ta' ksur. L-awtoritajiet Pollakki issa għandhom xahar żmien biex jieħdu l-miżuri neċessarji biex jikkonformaw ruħhom ma' din l-Opinjoni Motivata. Jekk l-awtoritajiet Pollakki ma jiħdux miżuri xierqa, il-Kummissjoni tista' tiddeċiedi li tirreferi l-każ lill-Qorti tal-Ġustizzja tal-UE. L-Isfond Il-Kulleġġ tal-Kummissarji ddeċieda fis-26 ta' Lulju 2017 li jniedi din il-proċedura ta' ksur hekk kif daħlet fis-seħħ il-Liġi dwar il-Qrati Ordinarji - hija kienet diġà ġiet adottata mill-Parlament Pollakk u kienet waslet biex tiġi ppubblikata fil-Ġurnal Uffiċjali Pollakk. Il-Kummissjoni Ewropea sussegwentement ħarġet l-Ittra ta' Intimazzjoni, wara d-dħul fis-seħħ tal-Liġi fit-28 ta' Lulju, li fissret it-tħassib legali tal-Kummissjoni b'mod ċar. Fil-31 ta' Awwissu 2017, l-awtoritajiet Pollakki wieġbu għal din l-ittra ta' Intimazzjoni. Dan il-ksur ma jaffettwax id-djalogu li għaddej dwar l-istat tad-dritt mal-Polonja, li kien tnieda mill-Kummissjoni f'Jannar 2016. Il-Kummissjoni ħarġet (it-tielet) Rakkomandazzjoni dwar l-Istat tad-Dritt kumplimentari fis-26 ta' Lulju 2017, li wkoll tikkonċerna din il-liġi, fost kwistjonijiet oħra. L-Ewwel Viċi President Timmermans, f'isem il-Kummissjoni, se jagħti aġġornament lill-Kunsill Affarijiet Ġenerali fil-25 ta' Settembru dwar l-istat preżenti tas-sitwazzjoni fejn jidħol id-djalogu dwar l-istat tad-dritt. L-Istat tad-dritt huwa wieħed mill-valuri komuni li fuqhom hija msejsa l-Unjoni Ewropea. Huwa mnaqqax fl-Artikolu 2 tat-Trattat dwar l-Unjoni Ewropea. Il-Kummissjoni Ewropea, flimkien mal-Parlament Ewropew u l-Kunsill, hija responsabbli skont it-Trattati sabiex tiggarantixxi r-rispett tal-istat tad-dritt bħala valur fundamentali tal-Unjoni tagħna u sabiex taċċerta li l-liġi, il-valuri u l-prinċipji tal-UE jiġu rispettati. Għal aktar informazzjoni Stqarrija għall-istampa dwar l-Ittra ta' Intimazzjoni Stqarrija għall-istampa dwar it-Tielet Rakkomandazzjoni dwar l-Istat tad-Dritt Dwar il-proċedura ġenerali ta' ksur, ara MEMO/12/12.